बार्सिलोना (एजेन्सी) – स्पेनिस क्लब बार्सिलोनाले आफ्नो टोली र विशेषगरी मिडफिल्ड बलियो बनाउन अर्को सिजन एक स्टार खेलाडिलाई भित्र्याउन खोजिरहेको बुझिन्छ । फिलिप कौटिन्होलाई लिभरपुलले छोड्न नमानेपछि अहिले बार्सिलोना विकल्पहरुको खोजिमा छ ।
स्पेनिस पत्रिका मन्डो डेपोर्टिभोका अनुसार बार्सिलोनाले अहिले आर्सनलका मिडफिल्डर मेसुट ओजिललाई भित्र्याउन प्रयासरत रहेको छ । ओजिलको आर्सनलसँगको अनुबन्ध पनि यस सिजनपछि सकिँदै छ ।
फुटबल विश्लेषकहरुका अनुसार ओजिललाई बार्सिलोनाले किन्न कौटिन्होभन्दा सजिलो रहेको छ । ओजिलको मुल्य कौटिन्होको भन्दा निकै कम रहेको जनाइएको छ । लिभरपुलले कौटिन्होलाई एक सय मिलियन पाउन्डभन्दा कममा नबेच्ने भनेको थियो । तर ओजिललाई बार्सिलोनाले ५० मिलियनको हाराहारीमा किन्न सक्ने छ ।
ओजिल सन् २०१३ देखि आर्सनलसँग आबद्ध छन् । त्योभन्दा पहिले उनले ४ वर्ष रियल म्याड्रिडमा पनि बिताएका थिए । सुन्दर पासहरुका लागि जानिने ओजिल २०१४ का विश्वकप विजेता पनि हुन् ।